
Text rozhodnutia
Súd: Krajský súd Bratislava Spisová značka: 16Co/151/2020 Identifikačné číslo súdneho spisu: 1613202325 Dátum vydania rozhodnutia: 30. 10. 2020 Meno a priezvisko sudcu, VSÚ: JUDr. Roman Majerský ECLI: ECLI:SK:KSBA:2020:1613202325.2 Uznesenie Krajský súd v Bratislave v senáte zloženom z predsedu senátu JUDr. Romana Majerského a sudcov JUDr. Ing. Maria Dubaňa a JUDr. Ivany Štiftovej v spore žalobcu: Slovak Telekom, a.s., Bajkalská 28, Bratislava, IČO: 35 763 469, zastúpeného KC LEGAL, s.r.o., Pri Hrubej lúke 3634/1, Bratislava, IČO: 50 057 456, proti žalovanému: V. B.Á., I.. X.X.XXXX, O. XXXX/XXA, W., zastúpeného advokátom JUDr. Petrom Dráčom, Račianska 96, Bratislava, o zaplatenie 210,25 eura s príslušenstvom, na odvolanie žalovaného proti rozsudku Okresného súdu Malacky č.k. 5C/462/2014-45, zo dňa 27.8.2019, takto r o z h o d o l : I. Odvolací súd rozsudok súdu prvej inštancie vo výroku o trovách konania mení tak, že žalovanému priznáva proti žalobcovi nárok na náhradu trov prvoinštančného konania v rozsahu 47,20 %. II. Žalovanému priznáva proti žalobcovi plný nárok na náhradu trov odvolacieho konania. o d ô v o d n e n i e : 1. Napadnutým rozsudkom súd prvej inštancie žalovanému uložil povinnosť zaplatiť žalobcovi 186,99 eura spolu s úrokom z omeškania vo výške 9 % ročne od 10.10.2011 do zaplatenia, do 3 dní od právoplatnosti rozsudku, vo zvyšku žalobu zamietol a žalobcovi priznal náhradu trov konania v rozsahu 77,88 %. V odôvodnení uviedol, že žalobca sa žalobou doručenou súdu 5.3.2013 domáhal zaplatenia sumy 210,25 eura s úrokmi z omeškania vo výške 9 % ročne z dlžnej sumy za obdobie od 10.10.2011 do zaplatenia, a náhrady trov konania z titulu neuhradených telekomunikačných služieb, poplatkov zo Zmlúv o pripojení č. 1230919, zo dňa 20.1.2011 a č. 1946806, zo dňa 23.12.2004. 2. Pokiaľ ide o stručný obsah napadnutého rozsudku (§ 393 ods. 2 C.s.p.), súd prvej inštancie po vyhodnotení vykonaného dokazovania dospel k záveru, že žaloba je s poukazom na § 42 ods. 1 písm. a), § 43 ods. 1, ods. 2 zákona č. 610/2003 Z.z., § 52 ods. 1, ods. 3, ods. 4, 53 ods. 1, ods. 4, § 53a, § 54 ods. 1, ods. 2 Občianskeho zákonníka, dôvodná len čiastočne v sume 186,99 eura za nezaplatené faktúry za elektrokomunikačné služby a poplatky; žalobu vo zvyšku uplatneného nároku pozostávajúceho z poplatku za odpojenie na žiadosť zákazníka (16,60 eura), poplatku za oneskorené platby (4 x 1,66 eura) zamietol z dôvodu, že žalobca neuniesol dôkazné bremeno . 3. O trovách konania súd prvej inštancie rozhodol v zmysle § 255 ods. 1, ods. 2, § 262 ods. 2 C.s.p. tak, že žalobcovi priznal pomernú náhradu trov konania v rozsahu 77,88 %, ktorú určil pomerom medzi úspechom žalobcu v sume priznanej istiny 186,99 eura (88,94 %) a jeho neúspechom v zamietnutej časti žaloby v istine 23,26 eura (11,06 %). 4. Proti výroku o náhrade trov konania podal žalovaný odvolanie a žiadal rozsudok súdu prvej inštancie v napadnutej časti zmeniť a priznať mu náhradu trov konania v rozsahu 47,18 %. Podstatným zhrnutím skutkových tvrdení a právnych argumentov jeho odvolania (§ 393 ods. 2 C.s.p.) bola námietka, že súd prvej inštancie pri rozhodovaní o trovách konania nezohľadnil skutočnosť, že žalobca v priamej reakcii na ním podaný odpor vzal žalobu (708,16 eura) v časti o zaplatenie istiny vo výške 497,91 eura späť, a preto pokiaľ žalobe vyhovel vo výške istiny 186,99 eura, tak v spore mal úspech v rozsahu 47,18 %. 5. Žalobca vo vyjadrení k odvolaniu žalovaného navrhol rozsudok súdu prvej inštancie v napadnutom výroku o trovách konania zmeniť v súlade s odvolacou argumentáciou žalovaného. 6. Odvolací súd viazaný rozsahom a dôvodmi odvolania (§ 379, § 380 ods. 1 Civilného sporového poriadku (ďalej len „C.s.p.“), preskúmal rozsudok v napadnutej časti, prejednal odvolanie žalovaného bez nariadenia odvolacieho pojednávania (§ 385 ods. 1 C.s.p.) a dospel k záveru, že odvolanie je dôvodné; rozhodnutie súdu prvej inštancie v napadnutom výroku o trovách konania zmenil, nakoľko neboli splnené podmienky na jeho potvrdenie, ani na jeho zrušenie (§ 388 C.s.p.). 7. Podľa § 255 ods. 1 C.s.p. súd prizná strane náhradu trov konania podľa pomeru jej úspechu vo veci. 8. Podľa § 255 ods. 2 C.s.p. ak mala strana vo veci úspech len čiastočný, súd náhradu trov konania pomerne rozdelí, prípadne vysloví, že žiadna zo strán nemá na náhradu trov konania právo. 9. Pri rozhodovaní o nároku na náhradu trov konania vychádza súd zo zásady zodpovednosti za výsledok (zásada úspechu) alebo zo zásady zodpovednosti za zavinenie alebo náhodu. Zásada zodpovednosti za výsledok (zásada úspechu) vyjadrená v § 255 C.s.p. sa uplatňuje pri rozhodovaní o náhrade trov sporového konania; len v sporovom konaní sa totiž dá hovoriť o úspechu, resp. neúspechu strany sporu. Kritériom na priznanie nároku na náhradu trov konania je miera úspechu vo veci, ktorá sa zisťuje u žalobcu, ako aj u žalovaného; miera úspechu vo veci závisí od vzťahu meritórneho rozhodnutia k žalobnému petitu. 10. V posudzovanej veci sa žalobca žalobou doručenou súdu 5.3.2013 domáhal zaplatenia istiny vo výške 708,16 eura, ktorú v priamej reakcii na podaný odpor žalovaného proti platobnému rozkazu č.k. 16Ro/452/2013-41, zo dňa 9.5.2013, vzal čiastočne vo výške istiny 497,91 eura (zmluvná pokuta) späť a konanie v tejto časti žiadal zastaviť. Pokiaľ teda súd prvej inštancie napadnutým rozsudkom žalobe vyhovel v istine vo výške 186,99 eura, tak žalobca v tejto časti mal úspech; naproti tomu, úspech žalovaného bol nielen vo zvyšnej zamietnutej istine vo výške 23,26 eura, ale aj v späťvzatej časti pôvodne podanej žaloby vo výške istiny 497,91 eura (zavinenie na zastavení konania sa pričíta ako neúspech žalobcu); úspech žalobcu je preto v rozsahu 26,40 % [(186,99 : 708,16) x 100] a žalovaného v rozsahu 73,60 % [(521,17 : 708,16) x 100]. Čistý úspech žalovaného tak predstavuje 47,20 % (73,60 % - 26,40 %). 11. Na uvedenom základe odvolací súd rozsudok súdu prvej inštancie v napadnutom výroku o trovách konania zmenil a v zmysle § 255 ods. 2 C.s.p. priznal žalovanému proti žalobcovi nárok na náhradu trov prvoinštančného konania v rozsahu 47,20 %. 12. O nároku na náhradu trov odvolacieho konania odvolací súd rozhodol podľa § 396 ods. 1 C.s.p. v spojení s § 255 ods. 1 C.s.p. tak, že žalovanému priznal proti žalobcovi plný nárok na náhradu trov odvolacieho konania, nakoľko mal vo veci plný úspech. 13. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

